《王安之同赴王宣徽洛社秋会》
宋代·吕公著

后房深出会亲宾，乐按新声妙入神。
红烛盛时翻翠袖，画桡停处占青苹。
早年金殿旧游客，此日凤池将去人。
宅冠名都号蜗隐，邵尧夫敢作西邻。

作者简介：（1018—1089）宋寿州人，字晦叔。吕公弼弟。仁宗时登进士第。英宗时知蔡州。神宗立，召为翰林学士。熙宁初，知开封府，为御史中丞。反对行青苗法，言吕惠卿奸邪不可用，出知颍州。起知河阳，召还知审官院，寻同知枢密院事。哲宗元祐元年拜尚书右仆射兼中书侍郎，与司马光同辅政，废除新法。三年，恳辞位，拜司空、同平章军国事。卒谥正献。